**Boligsocialt arbejde i Frederiksberg Kommune**

Det boligsociale arbejde på Frederiksberg blev reddet i det indgåede budgetforlig. Tidligt i 2012 havde Landsbyggefonden meddelt afslag på en fortsat bevilling til Frederiksbergs indsats med boligsociale rådgivere bl.a. i Danmarksgården på Vodroffs Tværgade. Landsbyggefonden måtte på grund af færre midler indskrænke sin indsats i 2012 til de absolut mest udsatte boligområder. Kommunen forhandlede med boligselskaberne i maj 2012, og sammen lykkedes at skaffe bevilling til det fortsatte arbejde i 2012.

Derimod var der ikke bevillingsmæssig dækning i 2013 i det budgetforslag, som fremlagdes i løbet af sommeren, idet forudsætninger her også var et tilskud fra Landsbyggefonden. Socialdemokraterne holdt fast i sagen, idet der allerede i august var færdigforhandlet en aftale for 2013 mellem Frederiksberg forenede Boligselskaber, Lejerbo og kommunen, hvor aktiviteterne for den boligsociale indsats var aftalt, men hvor der endnu ikke var afsat budgetmidler.

Blandt forligspartierne var der bred tilslutning til at medtage den boligsociale indsats, og dermed kan der også i 2013 udføres boligsocialt arbejde i Danmarksgården og Solbjerg Have/Finsens Have. Indsatsen består i en fuldtids boligsocial medarbejder med penge til aktiviteter i områder, der er karakteriseret ved mange børn og unge og mange enlige forsørgere. Den positive udvikling, der indtil nu er konstateret, er uvurderlig, og en fortsættelse af arbejdet stod derfor højt på ønskesedlen. Der vil i fællesskab med boligselskaberne blive udviklet nye samarbejdsformer og indsatser med henblik på en ny ansøgning til Landsbyggefonden i løbet af 2013.

Anders Kaare Frederiksen

kommunalbestyrelsesmedlem (A)